text: Regler for sne i skolegården
  11 januar 2010 kl. 14.49
  I gamle dage - lige efter den stråtækte - gav den en eftersidning at smide med sne i skolegården. Helt så restriktivt er det ikke i dag. Men der er regler.
  - Nyfalden sne kalder på aktivitet. Og vi har opdelt det sådan, at der ikke må smides med sne på det asfalterede område, fortæller skoleleder Erik Kiil, Ulkebøl Skole. Derimod er der fri leg på de grønne områder. 
  Lærerne ser dog efter, at det ikke går over gevind. Eller antager karakter af mobning.
  - Der er nogle regler for, hvordan man opfører sig i en skolegård, forklarer skolelederen, og når der falder sne, så udvides regulativet.
  Og eleverne erkender, at det kan blive vildt. Men ikke for vildt....
  